C-37/08. sz. ügy

RCI Europe

kontra

Commissioners for Her Majesty’s Revenue and Customs

(a VAT and Duties Tribunal, London [Egyesült Királyság] által benyújtott előzetes döntéshozatal iránti kérelem)

„Hatodik HÉA-irányelv — Kapcsoló elv — Ingatlanhoz kapcsolódó szolgáltatásnyújtások — Üdülőingatlanok használati jogának jogosultjai közötti csere megkönnyítésére irányuló szolgáltatások”

V. Trstenjak főtanácsnok indítványa, az ismertetés napja: 2009. április 2. I ‐ 7535

A Bíróság ítélete (első tanács), 2009. szeptember 3. I ‐ 7568

Az ítélet összefoglalása

Adórendelkezések – Jogszabályok harmonizálása – Forgalmi adók – Közös hozzáadottértékadó-rendszer – Szolgáltatásnyújtás – A teljesítés helyének meghatározása – Ingatlanhoz kapcsolódó szolgáltatásnyújtások

(77/388 tanácsi irányelv, 9. cikk, (2) bekezdés, a) pont)

A tagállamok forgalmi adóra vonatkozó jogszabályainak összehangolásáról szóló 77/388 hatodik irányelv 9. cikke (2) bekezdésének a) pontját úgy kell értelmezni, hogy olyan szolgáltatásnyújtás esetén, amelyet olyan társulás nyújt, amelynek tevékenysége tagjainak üdülőingatlanokon fennálló időben megosztott használati joga cseréjének megszervezésére irányul, amely szolgáltatásért e társulás tagjaitól belépési díjat, éves tagdíjat, valamint cseredíjat szed be, a teljesítés helye az a hely, ahol az érintett tagot megillető időben megosztott használati jog tárgyát képező ingatlan fekszik.

Nehéz ugyanis meghatározni a cseréket megszervező társulás és a tagjai közötti kapcsolatot e kapcsolat céljának figyelembevétele nélkül. Másfelől nem vitás, hogy az időben megosztott használati jogok ingatlanokon fennálló jogok, és azok hasonló jogok gyakorlásáért cserébe történő átruházása ingatlanokhoz kapcsolódó ügyletnek minősül. Azon jogosult, aki időben megosztott használati jogát egy másik jogosultéra kívánja elcserélni, nem ez utóbbival, hanem a cseréket megszervező társulással lép közvetlen kapcsolatba. Az különbözteti meg ezt a rendszert a bármilyen utazási irodán keresztül történő egyszerű bérléstől, hogy az ilyen rendszer keretében az érintett személy nem üdülési szolgáltatásért fizet, hanem az említett társulás által a meghatározott ingatlanon fennálló joga cseréjének megkönnyítéséért. Ebből következik, hogy az az ingatlan, amelyhez a társulás szolgáltatásnyújtása kapcsolódik, az, amelyen a cserét végrehajtani szándékozó jogosult jogosultsága fennáll. Másfelől a hatodik irányelv 9. cikke szerinti, a szolgáltatásnyújtás teljesítési helyére vonatkozó rendelkezések logikája szerint az adóztatásnak lehetőség szerint azon a helyen kell történnie, ahol a termékeket felhasználják, illetve a szolgáltatásokat igénybe veszik. Márpedig az üdülőingatlanokon fennálló időben megosztott használati jogok cseréjének megszervezésére irányuló szolgáltatásokat nem a cseréket megszervező társulás letelepedési helyén veszik igénybe, hanem a csere tárgyát képező, említett használati joggal érintett ingatlan fekvése szerinti helyen. A belépési díj, az éves tagdíj és a cseredíj szempontjából ez az az ingatlan, amelyen fennáll az érintett tag időben megosztott használati joga, amelyet a csererendszer keretében rendelkezésre bocsát.

(vö. 37–39., 41., 43. pont és a rendelkező rész)